《怨朱弦 和王明佐新声慰其不遇名曰怨朱弦》
明代·王世贞

谱朱弦，一片秋声。万壑松涛，银汉初倾。挟遍侯门，沈深似海，雕栏十二娇莺。

流苏帐底，小按银筝。哑哑轧轧嘤嘤。骂书生煞横，捻冷装酸，搅破春情。

我道高山流水，渠道香云暖雨，两语难凭。怎能勾、师涓老子，證个分明。

酒人哉，匕首荆卿。宋意悲歌，高渐沾缨。应徵飞霜，倚天雌霓，长河倒泻珠绳。

葡萄尚暖，蝴蝶犹萦。陡被杜宇啼醒。道不如归去，归去来兮，任汝纵横。

鱼为洞庭清乐，凤为苏门长啸，飞跃争听。何须借、天公两耳，枉施瑶京。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。